
Pagrindinė šiuolaikinių specialistų mokymo kryptis yra rengti besimokančiuosius ne tik prisitaikyti prie esamų gyvenimo ir veiklos sąlygų, bet ir aktyviai įvaldyti socialinės kaitos situacijas bei kūrybiškai tobulinti tikrovę. Todėl pedagoginės sistemos funkcionavimo efektyvumas yra neatsiejamas nuo studento motyvacijos studijoms, su jo tikėjimu savo sėkme, savo gebėjimais ir parama iš aplinkos.

Darbo tikslas – įvertinti ir palyginti socialinių mokslų ir inžinerines disciplinas studijuojančių studentų motyvaciją bei pasiūlyti strategijas, sudariančias prielaidas sukurti motyvaciją skatinančią mokymosi aplinką.

Naudojant pusiau uždaro tipo ir laipsniuotų atsakymų (kur 1- visiškai nesutinku, o 5 – visiškai sutinku) klausimus buvo parengtas tyrimo instrumentas. Remiantis motyvacijos problemas analizuojančia literatūra, klausimai buvo sugrupuoti taip, kad būtų galima ištirti studentų karjeros sprendimus, pasiekimų tikslus, strateginį lankstumą bei nuomonę apie studijas. Tyrimo metu  buvo apklausti 267 trečio kurso Vilniaus Gedimino technikos universiteto elektronikos (86 respondentai), fundamentalių mokslų (54 respondentai) ir verslo vadybos (127 respondentai) fakulteto studentai. Remiantis atsakymais į klausimus, palyginta socialinių mokslų ir inžinerines disciplinas studijuojančių studentų motyvacija bei atlikta akademinio jaunimo motyvacijos veiksnių tarpusavio priklausomybės koreliacinė analizė.

Atliktas tyrimas išryškino problemines studentų motyvacijos sritis ir sudarė prielaidas suformuluoti šias mokymo strategijas: 1) studentų įsitikinimų ir požiūrio į mokymąsį keitimas; 2) studentų orientacijos į tikslus skatinimas; 3) užduočių teikiamos naudos stiprinimas; 4) studentų pasitikėjimo savimi didinimas; 5) studentų skatinimas rinktis novatoriškus tikslų pasiekimo kelius ir būdus; 6) aiškių mokymosi tikslų formulavimas bei progresą vertinančio grįžtamojo ryšio numatymas.

Šios mokymo strategijos sudaro prielaidas sukurti studijuojančių studentų motyvaciją skatinančią mokymosi aplinką, kuri užtikrintų studentų pasitikėjimą savimi, savo jėgomis bei taptų impulsu, siekiant mokymosi rezultatų.

